Tabita Berglund

**Ingrid Tabita Borghild Berglund** (født 1989) er en norsk dirigent. Før dirigentutdannelsen hadde hun tatt en mastergrad som cellist, og arbeidet som frilanser på cello i flere år. Hun ble uteksaminert fra masterstudiet i dirigering ved Norges musikkhøgskole (NMH) i 2019. Under diplomkonserten dirigerte hun Kringkastingsorkestret (KORK). Senere har hun dirigert profesjonelle orkestre i inn- og utland til gode kritikker, og høsten 2021 ble hun engasjert som første gjestedirigent for Kristiansand Symfoniorkester. 

## Utdannelse
### Cellist
Berglund utdannet seg opprinnelig til cellist. Hun var elev ved Trondheim kulturskole og studerte deretter ved Musikkonservatoriet i Trondheim med Øyvind Gimse som lærer. Hun avsluttet cellostudiene med en mastergrad ved NMH i 2015, med professor Truls Mørk som hovedlærer. I perioden 2008–2018 spilte hun cello i Trondheimsolistene og mindre ensembler. Hun hadde også flere frilansengasjementer, både som orkestermedlem og solist, med ulike orkestre. Etter at hun utdannet seg til dirigent, har hun lagt karrieren som profesjonell cellist bak seg. 

### Dirigent
I 2015 tok Berglund et kurs i ensembleledelse, en videreutdanning på Musikkhøgskolen. Et krav på opptaksprøven var å dirigere, noe hun aldri hadde gjort før. Dette inspirerte henne til å utforske dirigentrollen videre, og hun tok kontakt med professor i orkesterledelse, Ole Kristian Ruud, som lot henne få være med på timer i dirigentklassen. Berglund har selv uttalt «– Da sa det pang. Der og da innså jeg at dette er det jeg skal gjøre.»   

Høsten 2017 begynte hun på sitt andre masterstudium ved NMH, denne gang som dirigentstudent, med professor Ruud som hovedlærer. Under diplomkonserten i 2019 dirigerte hun Kringkastingsorkestret i verker av Richard Wagner, Jean Sibelius og Sergej Prokofjev.

I løpet av studietiden deltok hun i mesterklasser med internasjonalt kjente dirigenter som Bernard Haitink, Jorma Panula og Jaap van Sweden, og i 2018 var hun med på en dirigent-workshop arrangert av det britiske symfoniorkesteret BBC Philharmonic.

I 2018 ble hun utvalgt som den ene kandidaten til «Opptakt», øverste nivå i «Dirigentløftet», Talent Norges elitesatsning for dirigenttalenter. Målet for satsningen er «å utvikle dirigenter til landets profesjonelle musikkliv». Dette inkluderte opptredener med Göteborg Symfoniker, Oslo-Filharmonien, alle andre profesjonelle symfoniorkestre i Norge og orkesteret ved Den Norske Opera & Ballett. 

## Dirigentkarriere
 Allerede i studietiden ble hun tatt opp blant artistene i HarrisonParrotts management i London. Dette selskapet er et av de største internasjonale impresario-/managementfirma for klassisk musikk. Truls Mørk, Berglunds tidligere cellolærer, representeres også av HarrisonParrott. 
 
Berglund er ofte gjestedirigent for norske, nordiske og andre utenlandske orkestre, som Trondheim Symfoniorkester, svenske Kungliga Filharmoniska Orkestern, Finlands radios symfoniorkester, Royal Scottish National Orchestra og spanske Orquesta Ciudad de Granada.

Fra august 2021 er hun engasjert som første gjestedirigent for Kristiansand Symfoniorkester. 

Høsten 2021 kom Berglunds debutplate. Hun dirigerte Oslo-Filharmonien med fiolinisten Sonoko Miriam Welde som solist, blant annet i Max Bruchs fiolinkonsert i g-moll. Anmelder Martin Anderson skrev om innspillingen: «Hvis det finnes en bedre innspilling av Bruchs g-mollkonsert, kjenner ikke jeg til den.»

I 2024 ble hun utnevnt til første gjestedirigent (Principal Guest Conductor) for Detroit Symphony Orchestra. Orkestret omtales som et symfoniorkester på høyt nivå både i amerikansk og internasjonell sammenheng, og NTB skrev at dette var en merkedag for norsk musikkliv. Berglund startet sitt fireårige engasjement i oktober 2024. Hun dirigerer orkestret flere uker hver sesong.

I mai 2024 ble det offentliggjort at Berglund også er utnevnt til første gjestedirigent for Dresden filharmoniske orkester. Hun har allerede dirigert orkesteret, og vinteren 2025 returnerte hun til Dresden med verk av Tsjajkovskij og Sjostakovitsj, før hun ledet flere prosjekter med orkesteret de to neste sesongene. Hun debuterte som første gjestedirigent i Dresden i august 2025. Deretter dirigerte hun sesongåpningskonserten 2025/2026 og dirigerte en konsert under Dresdner Musikfestspiele i 2026.

I 2026 offentliggjorde Bergen Filharmoniske Orkester  at Tabita Berglund blir deres nye sjefdirigent, med tiltredelse i august 2027, for fire år. Frem til da vil hun ha tittelen påtroppende sjefdirigent. Hun etterfølger britiske Edward Gardner, og blir orkesterets første norske dirigent siden 1985. 

## Priser og stipender
I 2018 var hun den éne kandidaten som ble utvalgt til «Opptakt», øverste nivå i «Dirigentløftet», Talent Norges elitesatsning for dirigenttalenter, der «målet er å utvikle dirigenter til landets profesjonelle musikkliv».  

I 2018 mottok hun også «The Neeme Järvi Prize», som årlig deles ut under Gstaad Menuhin Festival. Prisen førte til at hun ble invitert tilbake til Gstaad Conducting Academy året etter.

Hun mottok Statens Arbeidsstipend for yngre/nyetablerte kunstnere for årene 2020/2021.

Sammen med fiolinist Sonoko Miriam Welde, Oslo-Filharmonien og dirigent Joshua Weilerstein ble hun nominert til Spellemannprisen 2021 i klassen klassisk for *Sonoko Miriam Welde: Bruch / Vaughan Williams / Barber*.

## Referanser og noter


## Eksterne lenker

* 
* Kilden podkast. Berglund intervjues. KSO. (Norsk, ca. 12 minutter)
* Tabita Berglund presenterer seg i forbindelse med ansettelsen i Detroit. (Engelsk, ca. 4 minutter 30 sekunder)